- Vi havde jo alle sammen billederne fra Italien på nethinden på det tidspunkt, hvor vi blev bedt om at lave vores normale sengeafsnit om til et Covid-19 afsnit. Så vi havde nok forventet en vis travlhed og en anden type patienter, end vi er vant til, forklarer han.

Hospitalet har dog arbejdet med en eskaleringsplan, der betød, at der i første omgang blev afsat personale til, hvad der svarer til 18 indlagte. Højere nåede beredskabet aldrig op.

I forbindelse med den første fase af genåbningen af Danmark har myndighederne nedjusteret kravet til, hvor mange sengepladser, der skal stå standby til patienter med Covid-19. Det betyder, at der på landsplan nu blot skal være 800 senge klar, hvis bølgen alligevel melder sin ankomst, mod 1.100 tidligere.

Derfor er Farsø Sygehus atter ved at omstille sig, så den ortopædkirurgiske afdeling kan genopstå og begynde at tage patienter ind som normalt igen i denne uge. Der er dog stadig et nødberedskab, der kan genetableres med én dags varsel og tage imod op til 32 patienter.

Poul Hedevang Christensen mener ikke, at det var forkert, at etablere så mange sengepladser til Covid-19-patienter på Farsø Sygehus.

- Alle havde forventet en væsentligt større bølge af patienter, når man har set, hvad der er sket andre steder rundt om i Europa. Og var der bare kommet en brøkdel af de patienter, man har set andre steder, så havde der absolut været brug for størstedelen af de sengepladser, vi har skabt herude, siger han.

- Så jeg synes, at Sundhedsstyrelsen og Sundhedsministeriet skal have ros for, at de for en gangs skyld har været på forkant og skabt den nødvendige kapacitet. Det synes jeg da har givet en vis ro – også som sundhedsperson – at man ligesom har følt hele tiden, at vi har været med og været på forkant. Det sker jo ikke ret tit ellers.

Vil tage år at komme tilbage til det normale

Heller ikke de to sundhedsøkonomer mener, at det har været en forkert strategi at prioritere Covid-19-patienterne, selvom der ikke har været så mange patienter.

- Det er meget forståeligt, at man valgte at indrette sundhedsvæsenet til at kunne klare store mængder Covid-19-patienter. Men det er selvfølgelig let i bagklogskabens klare lys at sige, at vi godt kunne have haft mere gang i sundhedsvæsenet, siger Jakob Kjellberg.

Af samme grund bakker de derfor også op om, at sundhedsvæsenet nu lukker mere op, og at antallet af sengepladser til Covid-19-patienter barberes ned.

For mens coronaepidemien har haft prioritet, er antallet af patienter, der venter på eller har fået udsat operationer eller behandlinger, blot steget.

- Det lave aktivitetsniveau betyder, at mange ryger på en venteliste. Ikke blot i forhold til operationer. Det er næsten den mindste pukkel. Det er også i forhold til den generelle kontakt mellem patienter og læger og scanninger og undersøgelser, siger Jakob Kjellberg.

Og det vil tage tid at få den pukkel bragt ned, vurderer Kjeld Møller Pedersen: